**ΤΜΗΜΑ ΚΟΙΝΩΝΙΟΛΟΓΙΑΣ**

 Παπαρίζος Αντώνης

 Ομότιμος Καθηγητής Κοινωνιολογίας 28-04-2020

 ΚΟΙΝΩΝΙΟΛΟΓΙΑ ΤΗΣ ΘΡΗΣΚΕΙΑΣ ΙΙ

 ΚΑΤΕΥΘΥΝΣΕΙΣ ΠΡΟΕΤΟΙΜΑΣΙΑΣ ΚΑΙ ΑΣΚΗΣΗΣ

 Μάθημα open e class **Τέταρτο**

 Κυρίες και Κύριοι, Φίλες και Φίλοι, σας χαιρετώ.

 Θέλω να πιστεύω ότι το επόμενο μάθημα θα είναι διάλεξη, οπότε και θα έχουμε να συζητήσουμε τα όσα μέχρι τώρα επεξεργαστήκατε για την μελέτη των αντικειμένων,

που εμπεριέχονται στα κείμενα που μελετάτε, αλλά και για τις κατευθύνσεις και τα συστήματα γνώσεις που σας έδωσα.

 Εκτός από τις κατευθύνσεις που θα σας δώσω σήμερα, θα αναρτήσω και ένα κείμενο το οποίο αναλύει, θεωρώ ικανοποιητικά, και τους τρόπους με τους οποίους «διαβάζουμε» ή, ορθότερα, μελετάμε την έρευνα και τα αποτελέσματά τους που παρουσιάζονται και συζητιούνται σ’ ένα βιβλίο.

 Στο τέλος θα έχετε και το δίπτυχο μελέτης της πολιτικής και της θρησκείας.

 Αφού λάβατε υπ όψιν σας, θέλω να πιστεύω, το «θεωρητικό σύστημα προσέγγισης» της ιστορίας των θρησκειών σε σχέση με την ιστορία του πολιτισμού μιας κοινωνίας, του προηγούμενου μαθήματος, το οποίο σας επιτρέπει να κατανοήσετε και το 3ο κείμενό μου του φακέλου με θέμα: «Διαφωτισμός, θρησκεία και παράδοση στην σύγχρονη ελληνική κοινωνία», θα σας δώσω το κύριο ερώτημα με βάση και το οποίο θα μελετήσετε και τα επόμενα 4ο « Πολιτική και Θρησκεία στην Ελλάδα», και 5ο  «Θρησκεία και Πολιτική Παιδεία», κείμενά μου του φακέλου. Αναφέρονται πλέον στον σύγχρονο ελληνικό πολιτισμό.

 Στην σύγχρονη ελληνική κοινωνία υπάρχει μία βασική ιστορική θέση, υποστηριγμένη από τους ιστορικούς, η οποία αποδέχεται ότι υπήρξε Ελληνικός Διαφωτισμός. Γι’ αυτό και υπάρχουν και βιβλία με αντικείμενο έρευνας την πορεία του «Ελληνικού Διαφωτισμού». Τις μελέτες αυτές αντικρούω στα τρία κείμενα που έχετε να μελετήσετε τώρα μέσω της μελέτης της Πολιτικής και της Θρησκείας στην Ελλάδα. Και στο 9ο κείμενό μου του φακέλου.

 Δική μου θέση είναι ότι «δεν υπήρξε στην σύγχρονη ελληνική κοινωνία Ελληνικός Διαφωτισμός». Οι μελέτες των ιστορικών που οι περισσότερες είναι αξιόλογες μελετούν τους «Έλληνες Διαφωτιστές». Τους Έλληνες, δηλαδή, περισσότερο ή λιγότερο σημαντικούς, στοχαστές, που εντάχθηκαν στο ρεύμα του Διαφωτισμού και ανέπτυξαν αντιλήψεις του Διαφωτισμού, προτείνοντάς τες μάλιστα και μέσω εκπαιδευτικών προγραμμάτων, όπως, επί παραδείγματι, ο Κοραής. Οι ύπαρξη σημαντικών ή αξιόλογων στοχαστών, που προτείνουν τις ιδέες και τις αντιλήψεις του Διαφωτισμού, δεν σημαίνει, επίσης, αυτόματα, ότι υπήρξε και ένας Ελληνικός Διαφωτισμός, ότι, δηλαδή, οι αντιλήψεις του Διαφωτισμού κυριάρχησαν και στην ελληνική κοινωνία, στην πολιτική και κοινωνική ζωή των Ελλήνων.

 Για να καταδείξω το γεγονός αυτό, έχω συντάξει τα κείμενα που σας ανέφερα και έχετε στο φάκελό σας, δημοσιευμένα εδώ και καιρό. Μελετώ πολύ βασικά ερωτήματα.

Α) Ο Διαφωτισμός δεν είναι ιδέες, αλλά πρακτικές αντιλήψεις και νοήματα, ενσωματωμένα στην καθημερινή ζωή των ανθρώπων, και συνεπώς των Ελλήνων.

Β) Στην σύγχρονη ελληνική κοινωνία δυστυχώς, οι κεντρικές αντιλήψεις του Διαφωτισμού δεν είναι ακόμη και τώρα ενσωματωμένες στην καθημερινή ζωή των Ελλήνων.

Γ) Γι αυτό και δεν έχουμε σαφείς ιδέες και αντιλήψεις για τις ριζικές διαφορές ανάμεσα στην αντίληψη και το βίωμα του ανθρώπου, και στις αντιλήψεις-βιώματα αντίστοιχα του πολίτη, του ατόμου και του πιστού.

Δ) Η απουσία όλων αυτών των αντιλήψεων-βιωμάτων καλύπτεται από την αντίληψη και το βίωμα του Έλληνα ως ιστορική και εθνική ταυτότητα. Ο Έλληνας, ο «δαιμόνιος», καταπληκτικός και «υπέροχος», ως εθνικά προσδιορισμένος από την ταυτότητα του Έλληνα, αισθάνεται και αντιλαμβάνεται τα ατομικά και πολιτικά του δικαιώματα και ελευθερίες όχι ως δικαιώματα του ανθρώπου και του ατόμου, αλλά του «δαιμόνιου» και, γιατί όχι, του «μάγκα» «’Έλληνα.

Ε) Δεν έχουμε κοσμοθεωρητικό διαχωρισμό ανάμεσα στις αντιλήψεις της πολιτικής και της θρησκείας,

ΣΤ) Ανάμεσα στις αντιλήψεις πολιτικής Εξουσίας και της Θρησκευτικής εξουσίας, κλπ.

 Η απουσία του Ελληνικού Διαφωτισμού φαίνεται από την απουσία του διαχωρισμού ανάμεσα στις σχέσεις και τις ιστορικές και βιωματικές κοσμοθεωρητικές αντιλήψεις, που θα σας παρουσιάσω αμέσως πιο κάτω, με το δίπτυχο που μελετήσαμε στα πρώτα μας «δια ζώσης» μαθήματα. Τα μαθήματα δηλαδή, που στην ελληνική γλώσσα τα λέμε life. Sta Portogallika ta leme «διά ζώσης» ή και «ζωντανά». Και συγχωρέστε με για τις λατινόμορφες παραμορφώσεις των λέξεων. Είναι το τελευταίο «γλωσσικό» και πολιτισμικό άθλημα όλων μας.

 Ο Διαχωρισμός Πολιτικής και Θρησκείας, ο οποίος υπάρχει ως βάση νοητική, ψυχική και συναισθηματική, ως προϋπόθεση του διαφωτισμού, διέπεται από τους εξής επιμέρους διαχωρισμούς.

1. Πολιτικές Ιδέες- Ιδεολογία Χριστιανικές Ιδέες- Χριστιανική Ιδεολογία
2. Πολιτική εξουσία Θρησκευτική εξουσία
3. Επιστήμη Θεολογία
4. Νόμοι Εντολές του Θεού
5. Ορθός Λόγος Παραμυθία
6. Γνώση Πίστη
7. Πολίτης Πιστός
8. Κράτος Εκκλησία

 Μένω εδώ.

Αναλυτικότερες διευκρινήσεις για τις σχέσεις αυτές θα βρείτε επίσης στην Δημοσιευμένη Μελέτη μου, στον τόμο που σας πρότεινα ως σημαντικό, και τον οποίο δικαιούστε ως βοήθημα από το Πανεπιστήμιο. Υπάρχει όμως και στον φάκελο, αρ. 9. με τον τίτλο, «Θρησκεία και Πολιτική, Εκκλησία και Κράτος στην Σύγχρονη Ελλάδα».

Α. Παπαρίζος